BODOLAND रादाब – बिजनी, 20 आगष्ट : चिरां जिल्लानि पानबारी थानानि सिङाव थानाय आन्दरगामियाव जादों मोनसे खास्रि-बिस्रि जाथाय। सुमाव मुसाहारी(45)मुंनि सासे आइजोआ तुलासन मुसाहारीनि थामथि बिसि हावासि मुसाहारी(40) आरो बिफा थेख्ला मुसाहारी(80)खौ गोबौ सिखाजों मोखां बाहागोआव खास्रि-बिस्रियै जोखोम खालामो। थांनाय बुधबारखालि मोनाबिलि 7 रिंगासो समाव जादों बे जाथाया। जाथायनि बागै आन्दारगामि गामिनि सुबुंफोरा फोरमायनाय बादिब्ला सुमाव मुसाहारीआबो थुलासन मुसाहारीनि नैथि बिसिमोन। सेथि बिसिआ थैनायनि उनाव सुमाव मुसाहारीखौ नैथि बिसि महरै हाबा खालामना फ्राय 2 बोसोर संसार जादोंमोन। नख’रारि माखासे जेंनानि जाहोनाव थुलासन मुसाहारी आरो सुमाव मुसाहारीजों सोमोन्दो गावस्रालायदोंमोन आरो फ्राय 2 बोसोरनि उनाव थुलासन मुसाहारीआ पानबारी पुटियाफारा गामिनि हावासि मुसाहारीखौ हाबा खालामना लादोंमोन। जाथायनि बागै गामिनि सुबुंफोरा फोरमायबावनाय बादिब्ला बल्लामगुरि दैसमजरा गामिनिफ्राय पानबारी आन्दारगामि गामियाव फैखुमाना खोमसिनि खाबु लानानै हावासि मुसाहारी आरो बिनि बिहाव थेख्ला मुसाहारीखौ गाग्लोबो आरो गोबौ सिखाजों मोखां बाहागोआव खास्रि-बिस्रियै जोखोम खालामो। मख’नो गोनांदि जोखोम खालामजानाय थुलासन मुसाहारीनि बिसिआ 8 दाननि गथ’साखौ लाना खामसालियाव जनानै दंमोन आरो बिफाया सिथ्लायावनो जना दंमोन। बे समखिनियाव थुलासन मुसाहारीआ न’नि खना फारसेयाव खामानि मावगासिनो दंमोन। बिसि आरो बिफाया होख्राव-होसि खालामनायखौ रैखा खालामनो फैब्ला उल्थायैसो होसो जाफिनो थुलासनआ। उनाव थुलासन मुसाहारीआ गंसे गनजों सुमाव मुसाहारी लानाय सिखाखौ बुख्लायनो हायो। साखाथिनि सुबुंफोरनि हेफाजाबै सुमाव मुसाहारीखौ हमना फुलिसनि आखाइयाव दैथाय हरो। एरैहाय जोखोम जानाय हावासि मुसाहारी आरो थेख्ला मुसाहारीखौ बिजनीनि भेटागाव CHC देहा फाहामसालियाव फाहामथायनि थाखाय थिसनो। जाथायजों लोब्बा थानाय सुमाव मुसाहारीखौ पानबारी पुलिस थानायाव 128/2020 US -326/307 IPC जों गसर थिसन्नाय जायो।